Správa Komisie - Výročná Správa Komisie Európskemu parlamentu o antidumpingových, antisubvenčných a ochranných opatreniach tretích krajín voči spoločenstvu (2005) [SEK(2006) 1804] /* KOM/2006/0873 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 9.1.2007 KOM(2006) 873 v konečnom znení SPRÁVA KOMISIE VÝROČNÁ SPRÁVA KOMISIE EURÓPSKEMU PARLAMENTU O ANTIDUMPINGOVÝCH, ANTISUBVENČNÝCH A OCHRANNÝCH OPATRENIACH TRETÍCH KRAJÍN VOČI SPOLOČENSTVU (2005)[SEK(2006) 1804] ČASŤ I ÚVOD Potreba otvoriť trhy tretích krajín a vytvoriť nové obchodné príležitosti sa označuje za jeden z kľúčových prvkov európskej obchodnej politiky. S cieľom zabezpečiť, aby európske spoločnosti mohli takéto príležitosti využívať, je však nevyhnutné, aby mohli spravodlivým spôsobom súťažiť na trhoch tretích krajín. Rastúci vývoz je však často cieľom zvýšených opatrení tretích krajín na ochranu obchodu a Európska únia, ako celosvetovo najväčší vývozca, je takýmto opatreniam často vystavená. Hoci sa uznáva, že tretie krajiny majú právo v prípade potreby zaviesť opatrenia na ochranu obchodu v súlade s pravidlami WTO, tieto opatrenia príliš často nespĺňajú požadovanú úroveň kvality. Naopak, tieto opatrenia sa stávajú závažnou a neopodstatnenou prekážkou našich oprávnených príležitostí vstupu na trh. V dôsledku toho GR pre obchod považuje za prioritu primeranú a vhodnú implementáciu nástrojov WTO na ochranu obchodu našimi obchodnými partnermi a vynakladá úsilie, aby náš vývoz nebol nenáležite penalizovaný. Z tohto dôvodu Európska komisia monitoruje opatrenia tretích krajín na ochranu obchodu a pomáha spoločnostiam a členským štátom EÚ v plnej miere využívať ich práva ako zainteresovaných strán v súlade s pravidlami WTO. Z praktického hľadiska to znamená štruktúrovanie informácií, analýzu podnetov a zistení, poradenstvo spoločnostiam týkajúce sa príslušných právnych predpisov a nariadení a, v prípade potreby, vznesenie námietok prešetrujúcim orgánom. Úloha Komisie je významnejšia, keď sú konania sporné z dôvodu individuálneho alebo systémového porušenia príslušných právnych predpisov WTO. Takéto problémy sa riešia diplomatickou cestou, zvyčajne najrýchlejším a najúčinnejším spôsobom na vyriešenie týchto problémov, alebo ak táto možnosť zlyhá, pristúpi sa k urovnaniu sporu v rámci WTO. Obidva prístupy zaznamenali úspech, po konzultáciách s Indiou sa napríklad odstránilo viac ako 12 opatrení. Naše úsilie, aby tretie krajiny zvýšili úroveň kvality nie je zamerané iba na jednotlivé konania. V rámci kola rokovaní z Doha, ktoré je žiaľ momentálne pozastavené, EÚ predložila návrhy na posilnenie pravidiel a prostriedkov, ktorými sa riadi používanie antidumpingových a vyrovnávacích opatrení, ktoré v prípade prijatia sťažia krajinám zneužívanie systému. Tieto snahy o zvýšenie celkovej úrovne kvality, pokiaľ ide o používateľov nástrojov sa ďalej posilňujú vyjednávaním začlenenia osobitných povinností o spravodlivom používaní nástrojov na ochranu obchodu do všetkých dvojstranných obchodných dohôd s tretími krajinami. Útvary GR pre obchod, zodpovedné za ochranu obchodu, okrem toho venujú značný čas a zdroje na poskytovanie technickej pomoci tretím krajinám pri používaní nástrojov s cieľom presvedčiť ich, aby uplatňovali pravidlá spravodlivým a vyváženým spôsobom. Spoločenstvo má vhodnú pozíciu na poskytovanie poradenstva v tejto oblasti vzhľadom na našu vlastnú vysokú úroveň kvality pri riadení týchto nástrojov. V tejto správe sa podrobnejšie uvádzajú konkrétne konania, ktoré sme sledovali, rôzne prijaté iniciatívy a podrobné údaje o úspechoch dosiahnutých pri našej práci v roku 2005. Správa sa skladá z dvoch oddielov. Prvý oddiel sa sústreďuje na hlavné trendy počas roku, druhý oddiel je venovaný jednotlivým krajinám alebo skupinám krajín so zameraním sa na niektoré z najvýznamnejších konaní. 1. TRENDY 1.1. Všeobecný prehľad Na konci roku 2005 sa zaznamenala vítaná zmena v trende predchádzajúcich rokov, keď počet platných opatrení na ochranu obchodu voči vývozcom Spoločenstva klesol. Na konci roku 2005 bol počet platných opatrení voči Spoločenstvu 151 v porovnaní so 185 na konci roku 2004. V roku 2005 sa ukončilo 30 opatrení a 23 opatreniam uplynula platnosť. Z ukončených opatrení India ukončila 12 opatrení, ktoré boli priamo výsledkom preskúmaní Indie vykonaných v súvislosti s opatreniami voči ES, na základe sporu vo WTO začatému voči nej v roku 2003. Zo štatistického hľadiska možno platné opatrenia voči ES na konci roku 2005 rozdeliť takto: USA (27 %), India (15 %), Brazília (6 %), Čína (6 %) a Južná Afrika (5 %), Argentína, Austrália, Kanada a Ukrajina (4 % každá), ostatné (25 %). Počet nových konaní začatých voči Spoločenstvu v roku 2005 sa v porovnaní s rokom 2004 znížil z 33 na 20. Tento pokles počtu opatrení a prešetrovaní voči Spoločenstvu odráža celkový trend. WTO oznámila, že rok 2005 bol štvrtým po sebe idúcim rokom, v ktorom sa znížil počet nových začatí konaní, a druhým rokom, v ktorom klesol počet nových opatrení. Je však dôležité poznamenať, že počet nových AD a CVD (vyrovnávacie clá) prešetrovaní voči Spoločenstvu alebo jeho členským štátom sa znížil iba minimálne. V skutočnosti celkový pokles nových prešetrovaní voči Spoločenstvu v roku 2005 v porovnaní s predchádzajúcim rokom (- 13) je vo veľkej miere dôsledkom zníženia počtu nových ochranných prešetrovaní. To sa týka predovšetkým Bieloruska a Turecka, ktoré začali značné množstvo ochranných prešetrovaní v roku 2004 (4 a 5, v uvedenom poradí), ale žiadne v roku 2005. V tomto ohľade by sa malo pripomenúť, že aj keď je pravdepodobné, že vo väčšine prípadov sa tieto prešetrovania nezameriavajú priamo na vývoz Spoločenstva, napriek tomu sa vývozcov EÚ dotýkajú, pretože ochranné opatrenia sú erga-omnes , t. j. uplatňujú sa na celý dovoz bez ohľadu na jeho pôvod. Napriek klesajúcemu počtu nových ochranných prešetrovaní, tieto stále predstavujú viac ako polovicu novo začatých konaní. V skutočnosti sa v roku 2005 začalo 20 nových konaní v oblasti ochrany obchodu, ktoré sa dotýkajú ES, 11 z nich boli ochranné konania. Ide o pokračovanie znepokojujúceho trendu, na ktorý sa upozornilo vo výročnej správe za minulý rok, najmä preto, ako sa už uviedlo, že vývozcovia Spoločenstva sú vystavení ochranným opatreniam, aj keď zjavne nie sú pôvodom problému. Zdá sa, že mnohé krajiny považujú ochranné opatrenia za ľahšiu možnosť ako technickejšie AD a CVD prešetrovania. V ES sa však používanie ochranných opatrení považuje za nástroj posledného východiska vo veľkej miere z dôvodu ich erga omnes charakteru a skutočnosti, že sa zameriavajú na dovoz, ktorý je čestný, na rozdiel od dumpingu alebo subvencovania výrobkov, ktoré sa považujú za nekalé praktiky. V dôsledku toho sa v ES všetky žiadosti o ochranné opatrenia starostlivo prešetrujú s cieľom zabezpečiť, aby bola požadovaná veľmi vysoká úroveň kvality, najmä pokiaľ ide o ujmu, opodstatnená. Zdá sa však, že mnohé tretie krajiny používajú ochranný nástroj v prípadoch, v ktorých by v ES nebolo opodstatnené ani začatie prešetrovania. Spoločenstvo pokračuje v riešení tohto problému tak v rámci WTO, ako aj na dvojstrannom základe s tretími krajinami v snahe obmedziť akékoľvek nadmerné používanie tohto nástroja. Hoci je toto pomerné obmedzenie činnosti zameranej na ochranu obchodu proti Spoločenstvu vítané, nie je možné povedať, či ide o trvalý trend. Podobne je veľmi ťažké presne určiť, ktoré konkrétne faktory môžu toto obmedzenie objasniť, hoci posilnenie eura môže byť významnou príčinou. Jedným z dodatočných faktorov je, že GR pre obchod monitoruje opatrenia tretích krajín už viac než šesť mesiacov a spolupracuje s ostatnými používateľmi s cieľom presvedčiť ich, aby zlepšili svoj celkový postup, ako aj postup v jednotlivých prípadoch. To sa uskutočňuje nie iba prostredníctvom priamych námietok samotným prešetrujúcim orgánom, ale aj použitím inštitucionálneho rámca vytvoreného na základe rôznych dvojstranných dohôd, ktoré ES uzavrelo s tretími krajinami. Využitím týchto fór môže ES zostaviť profil konaní a ďalej tlačiť na tretie krajiny, aby uplatňovali nástroje správnym spôsobom. Tieto snahy majú určite vplyv na používanie nástrojov na ochranu obchodu tretími krajinami voči ES tak z kvantitatívneho, ako aj kvalitatívneho hľadiska. V správe za minulý rok sa uviedlo, že stále väčší počet tretích krajín začína AD konania takmer výlučne voči ES ako celku, a nie voči jednotlivým členským štátom. To nevyhnutne neplatí pre rok 2005. Z 9 začatých antidumpingových konaní sa 5 začalo voči konkrétnym členským štátom. Vo zvyšných 4 konaniach sa poznamenáva, že Čína začala všetky 3 konania voči ES ako celku, kým Pakistan začal jedno takéto prešetrovanie. Z hospodárskeho a obchodného hľadiska môže mať začatie AD konaní voči ES ako celku alebo voči jednotlivým členským štátom značné následky na vývozcov ES tovaru, ktorý je predmetom prešetrovania. Čo nie je jasné, je, či je jeden prístup výhodnejší než ten druhý, napr. nižšie dumpingové rozpätia vyplývajúce z normálnej hodnoty založenej na cenách všetkých predajov v ES verzus predajov iba v jednom členskom štáte a naopak. Z právneho hľadiska nie je začatie konania voči ES ako celku samo osebe v rozpore s pravidlami GATT a WTO vzhľadom na jeho štatút colnej únie a člena WTO. Základným problémom, ktorý útvary pozorne sledujú, je, aby tretie krajiny pri vedení prešetrovaní správne uplatňovali pravidlá a konali v súlade s nimi. Napríklad aby nezačali konania voči ES ako celku, ak sa prima facie dôkaz o poškodzujúcom dumpingu týka iba niektorých členských štátov, alebo aby pri stanovení normálnej hodnoty nevyberali predaje iba v jednom členskom štáte pri prešetrovaní, ktoré sa týka ES ako celku. 1.2. Sektory Chemické výrobky sú výrobky, na ktoré sa najviac zameriavajú opatrenia na ochranu obchodu voči Spoločenstvu. Jedenásť z 20 nových konaní začatých v roku 2005 a takmer polovica opatrení uložených voči Spoločenstvu v roku 2005 sa vzťahuje na tento sektor. Avšak vzhľadom na to, že sa tento sektor radí celosvetovo na druhé miesto v poradí významu vývozu ES, nie je prekvapivé, že má takú vysokú pozíciu v zozname cieľových sektorov. V globálnom meradle je zaujímavé poznamenať, že tento sektor sa radí vysoko aj v AD konaniach začatých v posledných desiatich rokoch, ktoré predstavujú takmer 20 % všetkých začatých konaní, je na druhom mieste hneď za oceliarskym sektorom. Žiadny iný sektor sa tak výrazne nevyznačuje opatreniami na ochranu obchodu prijatými v roku 2005. 2. VšEOBECNÉ PROBLÉMY V SÚVISLOSTI S TRETÍMI KRAJINAMI V správe za posledný rok sa stanovilo množstvo nedostatkov v opatreniach tretích krajín na ochranu obchodu vrátane nedostatočnej úrovne kvality, pokiaľ ide o začatie konaní, neprimeraného zverejňovania údajov, nedostatku transparentnosti a celkového nadmerného používania alebo až zneužívania nástrojov, najmä ochranných. Kým v roku 2005 sa v niektorých krajinách zaznamenalo zlepšenie, najmä pokiaľ ide o zverejňovanie údajov, stále zostáva veľa práce, ktorú treba vykonať, aby všetky krajiny uplatňovali úroveň kvality úplne v súlade so zákonom a v zmysle rôznych dohôd WTO v oblasti ochrany obchodu. Hlavné systémové problémy sú tieto: 2.1. Nedostatočná úroveň kvality, pokiaľ ide o začatie konaní Nedostatočná úroveň kvality, pokiaľ ide o začatie konaní, zostáva problémom mnohých používateľov nástrojov na ochranu obchodu v niektorých prešetrovaniach, ktoré sa začali zbytočne a následne majú negatívny účinok na obchodné toky aj v prípade, že opatrenia nemožno následne uložiť. Keďže je zjavné, že úroveň kvality, pokiaľ ide o začatie prešetrovania, nedosahuje úroveň požadovanú na uloženie opatrení, prima facie si nemožno vykladať ako možné minimum. Mnohé krajiny však naďalej začínajú prešetrovania na základe podnetov alebo žiadostí, ktoré by v ES zamietli ako nedostatočné z dôvodu nedostatku dôkazov. Útvary Komisie naďalej vznášajú námietky orgánom tretej krajiny k jednotlivým konaniam, v ktorých upozorňujú na konkrétne nedostatky začatých konaní. Útvary ochrany obchodu okrem toho zorganizovali množstvo seminárov, na ktorých vysvetlili prax a stanoviská EÚ týkajúce sa úrovne kvality, pokiaľ ide o začatie konaní. 2.2. Práva zainteresovaných strán na ochranu, zverejňovanie údajov a transparentnosť Úplné a podrobné zverejňovanie údajov sú spolu s prístupom k primeraným nedôverným údajom základom pre zabezpečenie práv zainteresovaných strán v konaniach na ochranu obchodu. Všetci európski vývozcovia však príliš často čelia nedostatku informácií, čo mimoriadne sťažuje zabezpečenie účinnej ochrany pri týchto konaniach. Problém je dvojitý; nedostatok skutočných informácií všeobecne odôvodnený tým, že príslušné údaje by mali zostať dôverné a po druhé, spôsob, ktorým sa informácie predkladajú, neumožňuje primeranú analýzu. Tieto nedostatky sa prejavujú v rôznych hlavných fázach konaní: začatie, uloženie predbežných opatrení a napokon konečných opatrení. Mnohí európski vývozcovia, ktorí spolupracujú pri antidumpingových prešetrovaniach tretích krajín, poukázali na skutočnosť, že prešetrovacie orgány nezohľadnili mnohé protiargumenty, ktoré títo vývozcovia predložili po zverejnení údajov. Takýto prístup možno prirovnať k odopretiu určitých práv zainteresovaným stranám a oslabuje opodstatnenie uloženia následných opatrení. To nastáva najmä vo vzťahu k „ostatným faktorom“, ktorými sa musia orgány zaoberať pri stanovení príčinného vzťahu pri prešetrovaniach. Mnohé tretie krajiny podania v tomto ohľade vôbec neberú do úvahy alebo jednoducho urobia zoznam problémov vznesených zainteresovanými stranami, bez toho aby ich náležite riešili. Krajiny, ako sú Čína, India a Pakistan, v týchto záležitostiach naďalej prekrúcajú pravidlá, kým útvary Komisie ich stále presviedčajú, aby zlepšili svoj postup buď prostredníctvom priamych intervencií v konkrétnom prípade alebo prostredníctvom seminárov, na ktorých objasňujú vlastnú prax a stanoviská EÚ v týchto záležitostiach. 2.3. Nedostatočná analýza ujmy/príčinná analýza Jedným z najbežnejších a najzjavnejších nedostatkov konaní na ochranu obchodu tretích krajín je nedostatočná analýza ujmy a príčinná analýza. Preskúmanie konaní stále poukazuje na nedostatočnú úroveň kvality v tomto smere. Ukazovatele ujmy príliš často poukazujú na pozitívne tendencie, prítomnosť ujmy sa však potvrdí na základe nedostatočného výkonu počas roku, pričom malá pozornosť sa venuje celkovým trendom. Tento selektívny prístup je v niektorých tretích krajinách bežný a je jasným porušením právnych predpisov WTO. Problém sa ďalej prehlbuje nedostatočným prešetrovaním príčinnosti, pričom sa venuje malá pozornosť „ostatným faktorom“. V mnohých konaniach by naša analýza naznačila, že existujú iné zjavné príčiny ujmy, tie sa však často prehliadajú, čo vedie k neopodstatnenému uloženiu opatrení. 3. VÝSLEDKY Pokles začatí konaní a počtu opatrení voči ES alebo členským štátom, ktoré boli v platnosti na konci roku 2005, je vítanou zmenou v trende predchádzajúcich rokov. Hoci tento vývoj nemožno pripísať iba monitorovaniu konaní tretích krajín ES, táto činnosť k nemu pravdepodobne prispela. V roku 2005 bolo najvýraznejším úspechom ukončenie 12 opatrení Indie voči Spoločenstvu v dôsledku preskúmaní, ktoré sa uskutočnili na základe sporu vo WTO, ktorý začalo ES voči Indii v roku 2003. India okrem toho sama vynaložila určité úsilie na zlepšenie niektorých prvkov konaní. Treba však vykonať ešte veľa práce, aby India uplatňovala nástroj na úrovni, ktorá je v súlade s požiadavkami WTO. Niekoľko iných konaní, ktoré stoja za zmienku: - Rusko: ukončenie troch ochranných konaní týkajúcich sa chemických výrobkov, v ktorých ujmu spôsobujú zjavne iné faktory. Náznaky pozitívneho výsledku v prebiehajúcom konaní týkajúcom sa nehrdzavejúcej ocele. - Argentína: ukončenie vyrovnávacích opatrení pre olivový olej. - Pakistan: ukončenie prešetrovania v prípade pozinkovaného plechu z Nemecka, Francúzska, Talianska a Spojeného kráľovstva. - Maroko: rokovanie o kvóte pre vývozcov ES keramických dlaždíc na bežných úrovniach vývozu. - Ukrajina: zníženie AD cla na závitovkové kompresory zo 75 % na 29 % odvolaním sa na nesprávne uplatňovanie ukrajinského zákona (táto úroveň cla sa však stále považuje za príliš vysokú). - Austrália: ukončenie CVD opatrení na sudové brandy z Francúzska. 4. HLAVNÉ čINNOSTI TRETÍCH KRAJÍN 4.1. Spojené štáty V roku 2005 USA nezačali žiadne nové prešetrovania voči ES. Vykonalo sa niekoľko preskúmaní pred uplynutím platnosti existujúcich CVD opatrení, ktoré sa začali na konci roku 2005, v ktorých je Komisia naďalej aktívna. V dôsledku týchto preskúmaní alebo prebiehajúcich súdnych konaní v Spojených štátoch, museli alebo budú musieť Spojené štáty v roku 2006 zrušiť mnohé CVD opatrenia vrátane niektorých sporných opatrení na nízko obohatený urán a mnohých opatrení na oceliarske výrobky so začiatku 90. rokov. Na konci roku 2005 zostal v porovnaním s predchádzajúcim rokom počet platných opatrení USA nezmenený 39. Pri monitorovaní konaní týkajúcich sa USA sa v roku 2005 zameralo na prebiehajúce konania týkajúce sa urovnávania sporov vo WTO, najmä na prípady „nulovania“ a „privatizácie“. V „prípade nulovania“ boli správy poroty a odvolacieho orgánu (Appellate Body) vydané v septembri 2005 a apríli 2006 a prijaté boli na zasadnutí k urovnaniu sporu 9. mája 2006. ES získala odsúdenie spôsobu, na základe ktorého prešetrovacie orgány USA pri ich výpočtoch nezohľadňujú nedumpingové vývozné transakcie (spôsob známy ako „nulovanie“), čo vedie k značne zvýšeným dumpingovým rozpätiam. USA musia do apríla 2007 rozsudok vykonať. Bez použitia tohto postupu je nepravdepodobné, že by americké orgány mohli zistiť dumping a zaviesť clá v takom veľkom počte konaní. Postup „nulovania“ sa týka objemu obchodu pre vývozcov ES vo výške niekoľko stoviek miliónov USD. Pokiaľ ide o prípad privatizácie, v septembri 2004 sa na základe žiadosti ES vytvorila implementačná porota, keďže USA neimplementovali niektoré časti rozsudku poroty WTO z roku 2002. Porota vydala správu v auguste 2005 a hoci ES nebolo úspešné vo všetkých jeho podnetoch, vo väčšine uspelo, pokiaľ ide o privatizácie spoločností v konaniach týkajúcich sa ocele zo Spojeného kráľovstva a Španielska. USA začalo implementáciu zistení v novembri 2005 a ukončilo ju v máji 2006. USA sa rozhodli platné opatrenia zachovať, čo bolo sklamaním, Komisia však očakáva výsledok ďalších preskúmaní pred uplynutím platnosti pred tým, ako rozhodne, či sú akékoľvek ďalšie opatrenia vhodné. ES požiadalo v treťom konaní týkajúcom sa USA vo WTO o konzultáciu s WTO, ktorá sa týkala AD cla uloženého spoločnosti Firth Rixson zo Spojeného kráľovstva v prípade oceľových tyčí zo Spojeného kráľovstva. Ministerstvo obchodu penalizovalo túto spoločnosť AD clom na základe „nepriaznivých dostupných skutočností“, lebo spoločnosť nebola schopná predložiť podrobné údaje o výrobných nákladoch za malý závod, ktorý získala pri zlúčení podnikov a demontovala pred začatím prešetrovania. V roku 2005 sa uskutočnili dve kolá konzultácií s WTO, ako aj viaceré dvojstranné intervencie s USA, avšak bez žiadneho výsledku. Akékoľvek ďalšie opatrenia WTO sa pozastavili v očakávaní výsledku administratívneho preskúmania, o ktoré spoločnosť požiadala v marci 2006. 4.2. Rusko, Ukrajina a ostatné nečlenské krajiny WTO V roku 2005 sa v porovnaní s rokom 2004 zaznamenal mierny nárast konaní začatých Ruskom z 3 na 4, kým Ukrajina začala iba 1 konanie v porovnaní s 3 v roku 2004. Počet opatrení týchto dvoch krajín platných na konci roku 2005 bol 8 v porovnaní s 5 v roku 2004. Rok 2005 bol pre tieto krajiny veľmi rušným rokom, nielen z dôvodu týchto nových konaní, ale z dôvodu počtu konaní začatých v predchádzajúcom roku, v súvislosti s ktorými došlo v roku 2005 k zvýšenej aktivite, najmä antidumpingové konanie Ruska týkajúce sa nehrdzavejúcej ocele, v ktorom sa očakáva, že nepovedie k uloženiu žiadneho opatrenia. Aj v prípade Ruska sa preukázalo, že v niektorých konaniach je jeho prístup primeraný, čo potvrdilo ukončenie troch ochranných konaní, ktoré sa začali v prípade chemických výrobkov. Samozrejme, ak by k prešetrovaniu podnetov pristupovalo dôkladnejšie, je pravdepodobné, že dané konania by nikdy nezačalo. V roku 2005 však Rusko ukázalo, že je schopné prijať neprimeraný a neodôvodnený prístup, a to zavedením ochranných opatrení, ktoré sa považujú za neprimerané, v prípade elektrických svietidiel. Tento neprimeraný a nevyvážený prístup bol zjavný, aj keď Ukrajina zaviedla antidumpingové opatrenia na skrutkové kompresory. Nečlenské štáty WTO, ako sú Rusko a Ukrajina, predstavujú osobitný problém pri monitorovaní ich opatrení na ochranu obchodu voči Spoločenstvu, t. j. ich právne predpisy a úroveň kvality nie vždy zodpovedajú pravidlám WTO, pričom nemožno využiť posledné východisko – urovnávanie sporov vo WTO. Pri monitorovaní týchto konaní sa ako kritérium stále používa príslušná úroveň kvality WTO, napriek skutočnosti, že tieto krajiny sú mimo systému WTO. Skutočnosť, že tieto krajiny vedú rozhovory o členstve vo WTO, poskytuje určitý pákový efekt v snahe presvedčiť ich, aby zlepšili ich celkovú úroveň kvality. Zaznamenali sme príchod nového používateľa, Chorvátska, ktoré začalo jedno ochranné konanie. 4.3. Čína V roku 2005 sa v porovnaní s predchádzajúcim rokom celkový počet opatrení, ktoré prijala Čína na ochranu obchodu, veľmi výrazne zvýšil. V skutočnosti sa Čína, spomedzi členov WTO, stala v druhej polovici roku 2005 hlavným iniciátorom antidumpingových konaní. Tento trend sa však našťastie neodráža v opatreniach Číny na ochranu obchodu voči Spoločenstvu, keďže počet nových konaní začatých v roku 2005 zostal stabilný - 3. Výsledok tejto rastúcej činnosti v oblasti nástrojov na ochranu obchodu sa však odráža v súčasnom počte opatrení platných voči ES, ktorý sa zvýšil zo 7 na konci roku 2004 na 9 na konci roku 2005. Celková aktivita Číny mala okrem toho negatívny vplyv aj na spoločnosti ES, ktoré majú výrobné sídla umiestnené v iných ázijských krajinách a vyvážajú do Číny. Keďže Čína sa stále považuje za nového používateľa nástrojov na ochranu obchodu a vzhľadom na jej rastúce používanie týchto nástrojov, všetky nové čínske prešetrovania sa úzko monitorujú s cieľom predvídať a zabrániť vážnym a rozsiahlym problémom. V roku 2005 Čína ukončila jej vôbec prvé predbežné preskúmanie vykonané na základe žiadosti domáceho odvetvia. Pre vývozcov katechínu EÚ to však viedlo k zvýšeniu rozpätí. V správe za posledný rok sa pozornosť upriamila na skutočnosť, že čínske opatrenia na ochranu obchodu sa zamerali na chemický sektor, čo pokračovalo aj v roku 2005. Všetky konečné opatrenia platné na konci roku 2005, ako aj 2 konania z 3 konaní, ktoré Čína začala proti ES, sa týkali tohto sektora. To možno vysvetliť skutočnosťou, že hoci je chemický sektor jedným z najrýchlejšie rastúcich odvetví v Číne, v rámci tohto sektora sa stále vo veľkej miere dováža. 4.4. India a Pakistan V druhej polovici roku 2005 Indiu na globálnej úrovni predbehla Čína ako hlavný iniciátor nových antidumpingových konaní. Napriek tomu India celosvetovo stále zostáva jedným z najväčších používateľov nástrojov na ochranu obchodu. V tomto roku sa zaznamenal ďalší mierny pokles počtu konaní, ktoré India začala voči Spoločenstvu, z 3 v predchádzajúcom roku na 2 v roku 2005 (a 7 v roku 2003). Počet opatrení platných voči ES sa podstatne znížil z 36 v roku 2004 na 22 na konci roku 2005. To je výsledkom úspešného sporu vo WTO začatého voči Indii na konci roku 2003, ktorý v roku 2005 viedol k ukončeniu veľkej väčšiny najproblematickejších konaní. Je nádej, že priaznivý výsledok tohto urovnania sporu bude mať naďalej vplyv na celkový antidumpingový postup Indie. V tejto súvislosti bolo zistené zjavné zlepšenie jej celkového postupu, hoci ešte stále zostáva veľa práce. V roku 2005 Pakistan začal 3 AD konania, okrem iného, proti ES, čo je zmenou oproti jeho doterajšiemu pomerne umiernenému využívaniu nástrojov na ochranu obchodu. Tieto konania sa týkajú kyseliny mravčej, pozinkovaného plechu a obuvi. ES ovplyvnili opatrenia prijaté v Pakistane iba raz. Tento nárast činnosti by mohol byť výsledkom vyššej informovanosti jeho domáceho odvetvia o účele ochrany obchodu, keďže pakistanské orgány zorganizovali pre odvetvie niekoľko seminárov s cieľom objasniť nástroje. Máme vážne obavy, pokiaľ ide o nízku úroveň noriem, ktoré Pakistan uplatňuje pri riadení nástrojov: v prípade kyseliny mravčej museli vývozcovia, ktorí musia zverejňovať údaje, čeliť vážnym prekážkam zo strany pakistanských orgánov. Aktívne preto tieto problémy spolu s nimi sledujeme a úzko monitorujeme ich prebiehajúce prešetrovania. Sme však spokojní, že ukončili dve prešetrovania začaté v roku 2005 bez uloženia opatrení (pozinkovaný plech, obuv). 4.5. Latinská Amerika Trend zaznamenaný v predchádzajúcich rokoch, t. j. nízka aktivita latinskoamerických krajín sa potvrdila aj v roku 2005. Iba Brazília začala jedno nové prešetrovanie (AD konanie následne ukončené v roku 2006 bez uloženia opatrenia), Argentína v roku 2005 nezačala nové konania ani neuložila konečné opatrenia voči ES. Napriek skutočnosti, že Argentína v roku 2005 na globálnej úrovni naďalej aktívne využívala antidumping, tento rok je druhým po sebe idúcim rokom, kedy nebola aktívna, pokiaľ ide o dovoz z ES. Hoci v posledných rokoch vývoz z ES do Argentíny naďalej rástol, ešte nedosiahol tradičné úrovne, ktoré existovali pred rokom 2002, keď ich mena devalvovala. Napriek tomu sme v roku 2005 naďalej vyvíjali na Argentínu tlak prostredníctvom mechanizmu urovnávania sporov vo WTO, ktorý sa týkal jej CVD opatrení na pšeničný lepok a olivový olej. Pokiaľ ide o Mexiko a Argentínu, naša práca spočívala v konzultáciách v rámci konaní týkajúcich urovnávania sporov vo WTO. Tieto konzultácie sa týkali CVD opatrení na poľnohospodárske výrobky, a to olivový olej (Mexiko a Argentína) a pšeničný lepok (Argentína). Žiadna z týchto konzultácií však neviedla k nájdeniu riešenia a odvtedy prebiehajú prípravy pre dve poroty WTO (Argentína ukončila opatrenia uložené na olivový olej). Ostatná činnosť Brazílie a Mexika v oblasti ochrany obchodu sa týkala najmä aktivity v rámci začatých konaní alebo opatrení, ktoré existovali pred rokom 2005 (napr. konečné stanovenia, preskúmania uplynutia platnosti a ukončenia). 4.6. Turecko Hoci Turecko v roku 2005 nezačalo žiadne nové prešetrovania, malo by sa pripomenúť, že táto krajina začala bezprecedentné množstvo ochranných prešetrovaní v roku 2004 (celkovo 5). Tieto prešetrovania sa ukončili v roku 2005, Komisia sa počas tohto roku aktívne zúčastňovala na týchto konaniach. Výsledky boli pre ES celkovo pozitívne, tri z piatich konaní sa ukončili bez opatrení, v ďalších dvoch konaniach, v ktorých sa uložili opatrenia, bol vplyv na vývozcov ES nízky z dôvodu charakteru a rozsahu konkrétnych opatrení. Napriek tomu máme naďalej vážne obavy vzhľadom na to, že Turecko ochranný nástroj využíva príliš často. 5. ZÁVER Vzhľadom na celkový pokles nových začatí konaní, ako aj na počet opatrení platných voči ES, bol rok 2005 z hľadiska opatrení na ochranu obchodu pre európskych vývozcov zlepšením. Treba pripomenúť, že pokles platných opatrení je z veľkej časti spojený s ukončením opatrení v dôsledku preskúmaní vykonaných na základe sporu vo WTO voči Indii. Pokiaľ ide o počet nových prešetrovaní, pokles je spojený predovšetkým s nižším počtom začatí erga omnes ochranných prešetrovaní, ktorým sú európski vývozcovia vystavení, hoci nie sú zamerané priamo na nich. Veríme, že tento trend bude pokračovať. ES medzitým naďalej monitoruje činnosti tretích krajín s cieľom zabezpečiť, aby tretie krajiny dodržiavali pravidlá WTO a dvojstranné pravidlá, pomáhať a brániť záujmy cieľových odvetví EÚ/členských štátov a znížiť hospodársky vplyv opatrení tretích krajín na vývozcov. Problémy sa riešia rôznymi spôsobmi. Buď prostredníctvom priamej intervencie v konkrétnych prípadoch, predloženia všeobecných systémových problémov v rámci formálnych i neformálnych dvojstranných kontaktov s príslušnými krajinami, rozhovormi v príslušných výboroch vo WTO, ako aj pokračovaním v školení tretích krajín, pokiaľ ide o naše vlastné stanoviská a postupy v záležitostiach týkajúcich sa nástrojov na ochranu obchodu. V roku 2005 sa úradníci z útvarov ochrany obchodu zapojili do desiatich takýchto seminárov zameraných na krajiny, ako sú Čína, Rusko a Mexiko. Diskusie na tému antidumpingu a vyrovnávania pokračovali v roku 2005 v rámci kola rokovaní WTO z Doha s cieľom zlepšiť pravidlá týkajúce sa predovšetkým transparentnosti, predvídateľnosti a jasnosti. V deklarácii z Hong Kongu sa členovia vyzývajú, aby sa vyhli neoprávnenému používaniu AD opatrení. Tieto prebiehajúce diskusie možno zvýšia informovanosť medzi používateľmi, čo povedie k ich obozretnému používaniu. Napokon, zabezpečením, aby tretie krajiny uplatňovali rovnako vysokú úroveň uplatňovaní ich nástrojov na ochranu obchodu ako ES, je dôležitým faktorom zabezpečenia toho, aby sa lepší prístup na trh, ktorý sa získa v týchto krajinách, nenarušil. Prevzatie aktívnej úlohy pri odstraňovaní prekážok obchodu, vrátane správneho a transparentného uplatňovania nástrojov na ochranu obchodu, prispeje k lepšej konkurencieschopnosti európskeho odvetvia vo svete.